CELEX: 62012CN0611
Language: mt
Date: 2012-12-31 00:00:00
Title: Kawża C-611/12 P: Appell ippreżentat fil- 31 ta’ Diċembru 2012 minn Jean-François Giordano mis-sentenza mogħtija mill-Qorti Ġenerali (Il-Ħames Awla) fis- 7 ta’ Novembru 2012 fil-Kawża T-114/11, Giordano vs Il-Kummissjoni

9.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 71/9
            
         Appell ippreżentat fil-31 ta’ Diċembru 2012 minn Jean-François Giordano mis-sentenza mogħtija mill-Qorti Ġenerali (Il-Ħames Awla) fis-7 ta’ Novembru 2012 fil-Kawża T-114/11, Giordano vs Il-Kummissjoni
   (Kawża C-611/12 P)
   2013/C 71/15
   Lingwa tal-kawża: il-Franċiż
   
      Partijiet
   
   
      Appellant: Jean-François Giordano (rappreżentanti: D. Rigeade u A. Scheuer, avukati)
   
      Parti oħra fil-proċedura: Il-Kummissjoni Ewropea
   
      Talbiet tal-appellant
   
   
               —
            
            
               tannulla s-sentenza tas-7 ta’ Novembru 2012 mogħtija mill-Qorti Ġenerali tal-Unjoni Ewropea fil-Kawża T-114/11.
            
         Konsegwentement:
   
               —
            
            
               tiddikjara li l-adozzjoni tar-Regolament tal-Kummissjoni tal-Komunitajiet Ewropej (KE) Nru 530/2008, tat-12 ta’ Ġunju 2008 (1), ikkawżat danni lil Jean-François Giordano;
            
         
               —
            
            
               tikkundanna lill-Kummissjoni sabiex tħallas lil Jean-François Giordano s-somma ta’ EUR ħames mija u tnejn u erbgħin elf, ħames mija u erbgħa u disgħin (EUR 542 594) bħala danni, flimkien mal-interessi bir-rati legali u mal-kapitalizzazzjoni tal-imsemmija interessi;
            
         
               —
            
            
               tikkundanna lill-Kummissjoni għall-ispejjeż kollha.
            
         
      Aggravji u argumenti prinċipali
   
   L-appeallant iqajjem sitt aggravji insostenn tal-appell tiegħu.
   Fl-ewwel lok, huwa jqis li l-Qorti Ġenerali wettqet żball meta kkunsidrat li d-dannu invokat ma huwiex reali u ċert, filwaqt li l-waqfien antiċipat tall-attività tas-sajd jikkawżalu danni li jammontaw għal telf ta’ opportunità li ma jkunux seta’ jistad il-kwota sħiħa tiegħu.
   Fit-tieni lok, l-appellant isostni li l-Qorti Ġenerali kisret l-Artikolu 7(1) tar-Regolament (KE) Nru 2371/2002 (2) u wettqet żball manifest ta’ evalwazzjoni. Skont l-Artikolu 7 tar-regolament insemmi qabel, hija biss theddida serja għall-konservazzjoni tar-riżorsi akwatiċi li tippermetti lill-Kummissjoni tadotta miżuri ta’ emerġenza. Madanakollu, il-Kummissjoni ma turix li sar sajd barra mill-qwota, matul l-istaġun tas-sajd għat-tonn aħmar għas-sena 2008.
   Fit-tielet lok, l-adozzjoni tar-Regolament (KE) Nru 530/2008 wasslet għal restrizzjoni fl-attività tal-appellant, bi ksur tal-Artikolu 15(1) tal-Karta tad-Drittijiet Fundamentali li tipprovdi li kull persuna għandha d-dritt li taħdem u li teżerċita professjoni magħżula jew aċċettata liberament.
   Fir-raba’ lok, l-adozzjoni tar-Regolament (KE) Nru 530/2008, li jipprojbixxi s-sajd tat-tonn aħmar mis-16 ta’ Ġunju 2008, jikser il-prinċipju taċ-ċertezza leġali, meta l-parti f’kawża għandu jkollha fid-dispożizzjoni tagħha regoli ċari u stabbli.
   Fil-ħames lok, l-adozzjoni tar-Regolament (KE) Nru 530/2008, tikser il-prinċipju ta’ aspettattivi leġittimi. Skont l-appellant, il-parti f’kawża għandu fil-fatt ikollha assigurazzjoni raġonevoli li l-impenji meħuda ser jiġu osservati. Peress li s-sajd għat-tonn aħmar fi Franza kien inizjalment awtorizzat sat-30 ta’ Ġunju 2008, l-appellant kellu raġun ikollu l-aspettativa li jkun jista’ jwettaq l-attività ta’ sajd tiegħu sa dik id-data.
   Fl-aħħar lok, l-adozzjoni tar-Regolament (KE) Nru 530/2008 kisret id-dritt tal-propjetà tal-appellant, li huwa madankollu protett bl-Artikolu 1 tal-Ewwel Protokoll tal-KEDB. Peress li t-tonn aħmar li ġej mis-sajd huwa oġġett fis-sens ta’ dan l-artikolu, il-waqfien antiċipat tas-sajd iwassal għal telf ekonomiku serju għall-appellant, u jċaħħad lil dan tal-aħħar minn dejn virtwali.
   
      (1)  Regolament tal-Kummissjoni (KE) Nru 530/2008, tat-12 ta’ Ġunju 2008, li jistabbilixxi miżuri ta’ bastimenti bil-purse seines li jistadu għat-tonn fl-Oċean Atlantiku, fil-Lvant tal-lonġitudni 45 W, fil-baħar Mediterran (ĠU L 155, p. 9).
   
      (2)  Regolament tal-Kunsill (KE) Nru 2371/2002, tal-20 ta’ Diċembru 2002, dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd (ĠU Edizzjoni Speċjali bil-Malti, Kapitolu 4, Vol. 5, p. 460).